മുങ്ങിയ ബോട്ടിനെച്ചൊല്ലി കൊമ്ബു കോര്ത്ത് പോര്ട്ട് ട്രസ്റ്റും ഫിഷറീസ് വകുപ്പും കൊച്ചി: നീതിമാന് ബോട്ടപകടത്തിനു ശേഷം കൊച്ചി പോര്ട്ട് ട്രസ്റ്റും ഫിഷറീസ് വകുപ്പും വീണ്ടും കൊമ്ബുകോര്ക്കുന്നു. ഇത്തവണ കൊച്ചി അഴിമുഖത്തിനു രണ്ടു നോട്ടിക്കല് പടിഞ്ഞാറ്, എല്എന്ജി ടെര്മിനലിന് 500 മീറ്റര് മാറി മുങ്ങിക്കിടക്കുന്ന മത്സ്യബന്ധന ബോട്ടിനെച്ചൊല്ലിയാണ് തര്ക്കം. മട്ടാഞ്ചേരി, വൈപ്പിന് മത്സ്യബന്ധന തുറമുഖങ്ങളില് നിന്നു പുറംകടലില് പോകുന്ന ബോട്ടുകള്ക്കും വള്ളങ്ങള്ക്കും മുങ്ങിക്കിടക്കുന്ന ബോട്ട് പേടി സ്വപ്നമായി മാറിയിട്ടുണ്ട്. കഴിഞ്ഞ ദിവസം ആശിഖ് മോന് എന്ന ബോട്ടും പൂര്ണശ്രീ എന്ന വള്ളവും മുങ്ങിക്കിടക്കുന്ന ബോട്ടിലിടിച്ചു തകരുകയുണ്ടായി. രണ്ടു യാനങ്ങളിലുമുണ്ടായിരുന്ന 59 തൊഴിലാളികള് രക്ഷപ്പെട്ടതു തലനാരിഴയ്ക്കായിരുന്നു. മുങ്ങിക്കിടക്കുന്ന ബോട്ട് ക്രെയിന് ഉപയോഗിച്ച് ആരു മാറ്റുമെന്നതിനെച്ചൊല്ലിയാണ് തര്ക്കം മുറുകുന്നത്. കപ്പല്ച്ചാലില് നിന്നു രണ്ടു നോട്ടിക്കല് മൈല് അകലെയാണ് ബോട്ട് മുങ്ങിക്കിടക്കുന്നതെങ്കിലും അപകടമുണ്ടായതു കൊച്ചി പോര്ട്ട് ട്രസ്റ്റിന്റെ അധീനതയില് പെട്ട ഭാഗത്താണ്. ബോട്ട് പൊക്കി മാറ്റേണ്ടതു ബോട്ടുടമയുടെ ചുമതലയാണെന്നും തങ്ങള്ക്ക് ഉത്തരവാദിത്തമില്ലെന്നുമാണു പോര്ട്ട് ട്രസ്റ്റിന്റെ നിലപാട്. ബോട്ടുടമയ്ക്ക് പോര്ട്ട് ട്രസ്റ്റ് നോട്ടീസ് നല്കിയിട്ടും ഇതുവരെ പ്രതികരണമുണ്ടായിട്ടില്ല. അതിനിടെ അപകട സാധ്യത കണക്കിലെടുത്തു ബോട്ട് പൊക്കിമാറ്റണമെന്ന് അഭ്യര്ഥിച്ചു പോര്ട്ട് ട്രസ്റ്റ് അധികൃതരുമായി ഫിഷറീസ് വകുപ്പു പലതവണ ബന്ധപ്പെട്ടെങ്കിലും ഫലം കണ്ടില്ല. ഇതേത്തുടര്ന്നു ജില്ലാ ദുരന്തനിവാരണ അഥോറിറ്റി ചെയര്മാന് കൂടിയായ ജില്ലാ കലക്റ്റര്ക്ക് ഡെപ്യൂട്ടി ഫിഷറീസ് ഡയറക്റ്റര് കെ.നൗഷര്ഖാന് അടിയന്തരമായി റിപ്പോര്ട്ട് സമര്പ്പിച്ചിരിക്കുകയാണ്. ബോട്ട് മുങ്ങിയത് മേയ് 29ന് മത്സ്യബന്ധനത്തിനിടെ യന്ത്രത്തകരാറുണ്ടായ പൂര്ണശ്രീ എന്ന ബോട്ടിനെ കെട്ടിവലിച്ചു കൊണ്ടു വരുന്നതിനിടെയാണ് ഇക്കഴിഞ്ഞ മേയ് 29ന് എല്എന്ജി ടെര്മിനലിന് പടിഞ്ഞാറ് മുങ്ങിയത്. ആഴം കുറഞ്ഞ ഭാഗത്താണു ബോട്ട് കിടക്കുന്നത്. അപകടമുണ്ടായ വിവരം പോര്ട്ട് ട്രസ്റ്റ് അധികൃതരെ ഫിഷറീസ് വകുപ്പ് അറിയിച്ചിരുന്നു. അപകടസാധ്യത കണക്കിലെടുത്തു മുന്നറിയിപ്പു നല്കാന് പോര്ട്ട് ട്രസ്റ്റിന്റെ അനുമതിയോടെ ഫിഷറീസ് വകുപ്പു മുന്കൈയെടുത്തു ബോയയും ലൈറ്റും സ്ഥാപിക്കുകയും ചെയ്തു. രണ്ടാഴ്ച മുന്പു ബോയയും ലൈറ്റും ഉള്പ്പെടെ ആരോ കടത്തിക്കൊണ്ടു പോയി. ഇതിനു ശേഷമാണ് ഓഗസ്റ്റ് 31നു രാത്രി മുങ്ങിക്കിടക്കുന്ന ബോട്ടില് ഇടിച്ചു മറ്റൊരു ബോട്ടും സെപ്റ്റംബര് ഒന്നിനു രാവിലെ വള്ളവും മുങ്ങിയത്. ഇതേത്തുടര്ന്നു കഴിഞ്ഞ ദിവസം സ്ഥാപിച്ച പുതിയ ബോയയും ലൈറ്റും ഇന്നലെ രാവിലെ വീണ്ടും മോഷണം പോയി. ബോട്ടിന്റെ യഥാര്ത്ഥ ഉടമയെച്ചൊല്ലിയും തര്ക്കം നിലനില്ക്കുന്നു. ഫിഷറീസ് വകുപ്പിന്റെ രേഖ പ്രകാരം പനമ്ബള്ളിനഗര് സ്വദേശി ശ്രീരഞ്ജന് എന്നയാളുടേതാണ് മുങ്ങിയ പൂര്ണശ്രീ ബോട്ട്. എന്നാല് യഥാര്ത്ഥ ഉടമയില് നിന്നു ബോട്ട് പലകൈവഴി മാറിയിട്ടുണ്ടെന്ന് കോസ്റ്റല് പൊലീസ് പറയുന്നു. നിലവില് പള്ളുരുത്തി സ്വദേശി റഷീദാണ് ഉടമയെങ്കിലും കൈമാറ്റം നിയമാനുസൃതം രജിസ്റ്റര് ചെയ്തിട്ടില്ല. നിലപാട് കടുപ്പിച്ചു പോര്ട്ട് ട്രസ്റ്റ് ബോട്ട് മുങ്ങിയതുള്പ്പെടെയുള്ള സംഭവങ്ങളില് ഫിഷറീസ് വകുപ്പിനെ കുറ്റപ്പെടുത്തുന്ന സമീപനമാണു കൊച്ചി പോര്ട്ട് ട്രസ്റ്റിന്റേത്. വാണിജ്യപ്രവര്ത്തനങ്ങളില് ഏര്പ്പെട്ടിരിക്കുന്ന പോര്ട്ട് ട്രസ്റ്റിന് മുങ്ങിയ മത്സ്യബന്ധ ബോട്ടുകള് പൊക്കി മാറ്റുന്ന ജോലിയില്ലെന്ന് കപ്പല് ഗതാഗതവുമായി ബന്ധപ്പെട്ട പോര്ട്ട് ട്രസ്റ്റിലെ ഉന്നത ഉദ്യോഗസ്ഥന് മെട്രൊ വാര്ത്തയോട് പറഞ്ഞു.പോര്ട്ട് ട്രസ്റ്റിന്റെ അധീനതയില്പ്പെട്ട ഭാഗത്തു കൂടി അപകടത്തില്പ്പെട്ട ബോട്ടുകളെ കെട്ടിവലിക്കാന് അനുവദിക്കുന്ന ഫിഷറീസ് വകുപ്പിന്റെ നടപടി തെറ്റാണെന്നും അദ്ദേഹം പറഞ്ഞു. മുങ്ങിക്കിടക്കുന്ന ബോട്ട് പൊക്കി മാറ്റാന് ബോട്ടിന്റെ ആര്സി ഉടമയ്ക്ക് പോര്ട്ട് ട്രസ്റ്റ് നോട്ടീസ് നല്കിയിട്ടുണ്ടെങ്കിലും മറുപടി കിട്ടിയിട്ടില്ല. വീണ്ടും നോട്ടീസ് നല്കാന് തീരുമാനിച്ചിട്ടുണ്ട്. തുടര്ന്നും നടപടിയുണ്ടായില്ലെങ്കില് ഉടമയ്ക്കെതിരേ നിയമനടപടികള് സ്വീകരിക്കും. ബോട്ട് നീക്കുന്നതിനു ചെലവാകുന്ന തുക ഉടമയില് നിന്ന് ഈടാക്കുന്നതിനു നടപടിയെടുക്കുമെന്നും അദ്ദേഹം പറഞ്ഞു. അതിനിടെ, ബോട്ട് മുങ്ങിയ ഭാഗത്തു കൂടി കപ്പലുകള് കടന്നു പോകാറില്ലെങ്കിലും ശക്തമായ അടിയൊഴുക്കിലും മറ്റും പെട്ടു മുങ്ങിയ ബോട്ട് ഭാവിയില് കപ്പല്ച്ചാലില് എത്താന് സാധ്യത കൂടുതലാണെന്നു വിദഗ്ധര് പറയുന്നു. അതിനാല് ബോട്ട് മാറ്റേണ്ടതു പോര്ട്ട് ട്രസ്റ്റിന്റെ ആവശ്യം കൂടിയാണ്. കഴിഞ്ഞ ദിവസം തകര്ന്ന വള്ളം കെട്ടിവലിച്ചു മാറ്റിയെങ്കിലും പിന്നീട് കപ്പല്ച്ചാലിന്റെ ഭാഗത്തേക്ക് ഒഴുകിയെത്തിയത് ആശങ്ക പരത്തിയിരുന്നു. നീതിമാന് സംഭവത്തില് കൈപൊള്ളി ഫിഷറീസ് വകുപ്പ് 2017 സെപ്റ്റംബറില് നീതിമാന് എന്ന മത്സ്യബന്ധന ബോട്ട് കൊച്ചി കപ്പല്ച്ചാലില് മുങ്ങിയതുമായി ബന്ധപ്പെട്ട് പോര്ട്ട് ട്രസ്റ്റും ഫിഷറീസ് വകുപ്പും തമ്മിലുള്ള തര്ക്കം ഹൈക്കോടതി വരെ എത്തിനില്ക്കുകയാണ്. വൈപ്പിന് ഫോര്ട്ട് കൊച്ചി ഫെറിയില് അഴിമുഖത്തിനു നടുവിലാണ് കെട്ടിവലിച്ചു കൊണ്ടുവന്ന ബോട്ട് മുങ്ങിയത്. അപകടമുണ്ടായത് കപ്പല്ച്ചാലില് ആയതിനാല് ബോട്ട് പൊക്കിയെടുത്തു മാറ്റുന്നതുവരെ കൊച്ചി തുറമുഖത്തു നിന്നുള്ള ചരക്കു നീക്കം പൂര്ണമായി നിലച്ചു. ബോട്ട് പൊക്കിയെടുത്ത വകയിലും ചരക്കു നീക്കം നിലച്ച വകയിലും പോര്ട്ട് ട്രസ്റ്റിനുണ്ടായതു കോടികളുടെ നഷ്ടം. ബോട്ടുടമ അമ്ബലപ്പുഴ സ്വദേശി യേശുദാസില് നിന്നും ഫിഷറീസ് വകുപ്പില് നിന്നും നഷ്ടപരിഹാരം തേടി പോര്ട്ട് ട്രസ്റ്റ് തുടങ്ങിയ നിയമനടപടികളാണ് ഇപ്പോള് ഹൈക്കോടതിയില് എത്തിനില്ക്കുന്നത്.